Hi together    Das mal gits würkli nur ganz en churze Blog, zum oi churz es Lebeszeiche vo mier geh und churz z zämezfasse, wasi di letschte zwei Wuche so gmacht ha. Vill ischs nöd gsi, hend no bitz ztue gha vode Uni us und dNicole und ich hend ois dihei amel agregt unterhalte und ois so chli ustuscht    Also am Mittwuch nach de Virada Cultural hemmer d"Ehr"  gha zum dHSG zrepräsentiäre ade Insper. Mier hend eifach abem Mittag anes Tischli müesse sitze, hend mini Schwiizerfahne mitgno (hehe, all diä wo unterschriebe hend: sogar für das ischs nützlich gsi!! ) und natürlich Schöggeli verteilt. Am Afang ischs bitz langwilig gsi und hend ois eifach no mit de andere Lüt, wo anderi Unis/Länder vertrette hend unterhalte, aber wo den dStund  am Namittag fertig gsi isch, sind doch no es paar cho go verbiluege. Di meischte hend chli Hemmige gha, well mier halt doch usländer sind und nöd Brasilianer (di andere Unis sind meischtens vo Brasilianer, wo det im ustusch gsi sind, vertrette worde), aber womer den au mit ihne uf Portugiesisch gredt hend und nöd Englisch, hends ihri Hemmige glaubs abgleit (wahrschindli hend mier vill di grössere gha!!! ).  Ich has no spannend gfunde und ha mi natürlich au gern mit dene unterhalte. Und ich find das e gueti Sach, enand zhelfe, mier sind schliässlich über s gliche au froh (gsi)! De Bruno isch ois den au no chli go unterstütze, da er ja ade HSG Ustuschstudent gsi isch. Am Abig sind dNicole und ich mal wieder i diä Bar am Abig, wo's sooo feins Fleisch git und hend ois für oisi Hilf belohnt...;P    Am Dunschtig hani mi mit de Marilia ade Uni troffe und mit ihre oisi  Gruppearbeit besproche. Mier wäred ebe theoretisch 6 Lüt, aber sie het gmeint, mier chöneds doch au szweite mache (jetzt simmer aber zdritte). Guet, ich ha den gfunde, isch velicht scho effizienter und ich wett sicher chli Kontrolle über das Ganze ha und soo vill ischs gar nüm gsi, well mer fürs Outline scho vill gmacht gha hend. Mittlerwiele isch oisi Gruppearbeit sitere Wuche fertig und bin recht erliächteret, hani das scho meh oder weniger chöne abhacke, en Präsentation folgt den aber no (a mim Geburi...).    Am Samschtig sind dNicole und ich am Abig as Abschiedsesse vom Valter gange. Er isch en Kolleg, womer au durs Rango kenneglernt hend und mega witzig und nett isch! Er het en Fründin us de Schwiiz und gaht jetzt ebe für zwei Jahr uf Italie de Master go studiäre. Mier zwei werdet ihn wahrschindli als nächschts wieder gseh, da er ja sicher öpe diä ide Schwiiz wird si und Italiä isch au nöd sooo wit entfernt...  isch aber en coole Alass gsi und hend guet gesse. De Fabricio hets Barbecue gmacht, meeega fein! Er isch aber au vom Morge am 9i a dra gsi, unglaublich. Mier hend ois guet unterhalte und irgendwen het de Fabricio dGitarre vom einte füre gno und agfange spiele und dezue singe. Irgendwiä hend den alli chli chöne spiele und jede het sini meh oder weniger guete Künst zum Beschte geh...  ander sind vor em TV am Samba tanze gsi und hend ois den au no churz zu sich gholt. dNicole hets gad recht guet chöne, ich ha chli meh Müeh gha, aber zum Glück isch de Daniboy sogar no bitz schlimmer gsi, obwohl er Brasilianer isch  Ah, a dem Abig heter ois no gfrögt, wiä mer seit: ich bin kein Schlitzohr! Und ich hanem den zerscht s  Gegeteil bibracht: ich bin EIN Schlitzohr.... isch seeehr amüsant gsi, wiäner zu sine Kollege voller Überzügig gseit het: Ich bin EIN Schlitzohr!!! und völlig triumphiert het... ja, bis dNicole und ich so glachet hend, daser gmerkt het, dass öpis nöd cha stimme...    Afang letscht Wuche isch no de marco, en Kolleg vom Matthias da acho und er verbringt jetzt zweiehalb  Wuche Feriä mit em Matthias. Ah und über sWeekend isch ebe no en Kolleg vom Robin da gsi, s isch also immer öpis gloffe  So vill, dasi am Sunntigmorge zum Bett us bin und ufem Weg irgenden fremdi Frau atroffe ha, wo sie mit heigno hend nachem Usgang.. wobi nachem usgang, Morge am 8i gsi isch und sie ohni zschlafe eifach bitz ufem Balkon gsesse sind und de Morge gnosse hend. dNicole  und ich sind den det am Sunntig no mega fein go brunche. Mmmh, für irgendwiä 15Schwiizerfranke het mer so gueti Sache chöne uswähle, s isch ebe es riese Buffet gsi, womer nach Lust und Luune sich het chöne go bediene. De Cappuccino det isch au sehr speziell und hemmer natürlich au usprobiärt.  Am Robin sin Kolleg isch den aber am Zischtig wieder abgreist und de matthias und de Marco sind den uf Paraty gfahre, so dass dNicole und ich mal chli Rueh vo dene manne gha hend:P    Ich ha den aber  das Weekend eh mega Rueh gha, well dNicole, marco und de matthias all am Fritig bis geschter uf Foz do Iguaçu gfloge sind zum go dWasserfäll gnüsse (det ane verschlahts mich den au no...;p). De Robin hani am Fritigabig churz gseh und den ischer uf Rio und ha mi den verwunderet, dassen niä gseh ha, aber ha den mini Ziit für mich chil gnosse    Vor ihrem Abflug sind  dNicole und ich aber no in Schuehlade und hend beid zwei Paar Schueh kauft und was fürtig...  hehe. Für mini Verhältnis sinds recht schiggi Schueh, emel s einte Paar. Mit em andere Paar bini scho umgfloge und zwar nöd öpe wells en Absatz hend, nei, de hends nämli nöd, sondern well dSohle irgendwiä wiä uf Iis isch, sobald mer uf de Strassebelag chunt... de Bruno, wo mich abgholt het a  dem Abig, het den nur no hinder em Stürrad hervorgluegt und mich versuecht zentdecke, da ich mich natürlich gnau vor sim Auto uf de Hinter gsetzt ha...  dSchueh sind glich schön und dNicole probiärt glaub ihres erschte paar morn...    Am  Samschtig hani mi am Abig no mit Kollege troffe, woni vo Vancouver her kenne und das sehr gnosse! Vor allem dBianca hani sit Vancouver niä meh gseh und has mega schön gfunde, sie endli mal wieder ztreffe und mit ihre rede!!! Suscht sind de César Hatti, de César und bruno no det gsi und mier vier sind den au no inen English Pub witer gange,w ährend dBianca mit ihrem Ma noimeds andersch in usgang isch.    Ansunste hani sWeekend vor allem demit verbracht, chli uszruebe, skype, für dUni und dPrüäfige  vorbereite und mich witerhin mit de Praktikasuechi usenand gsetzt. Das het nämli ide letschte zwei Wuche au sehr vill Ziit brucht, da ich mich bi es paar Ort beworbe ha und irgendwiä bruchts glich jewils recht vill Ziit bis mer es Bewerbigsschriebe ufgsetzt het und alles.    So, für mini Verhältnis würkli en churze Blog, eigetnlich hani no chli meh über oisi Kollege da wele verzelle, aber s isch jetzt Bettziit für mich  Ich cha nur no schnell erwähne, dass dNicole und ich je en brasilianischi Flagge hend und diä sit hüt ide Vorlesige (wo nüm soo villi sind) umereichet bi dene womer kennet, demits öpis chönd druf schriebe und mer hend hüt gmerkt, dass sie amel sogar richtigi Text druf schriebet und sind drum gad wieder chil wehmüetig worde, dass oisi cool Ziit bald verbi isch!    Jetzt no en churze Usblick und den isch für würkli dZiit für dHeiah  Morn gangi mit em Bruno woni vo Vancouver kenn uf Buenos Aires  juhui! zerscht hemmer no en Präsentation vode Gruppearbeit, wo dNicole, de matthias und ich zäme gmacht hend und im Negotiation hend dNicole und ich müesse negotiate hüt und müend morn oise Vertrag  ireiche. Und den gahts wiä gseit direkt an Flughafe, packt hani scho    Mier werdet den vier ganzi Täg det verbringe und am Mäntig früäh am Morge wieder zSão Paulo lande. Den gangi wahrschindli no churz ad Uni, well mer ja den am Zischtigmorge dPräsentation vode andere Gruppearbeit hend. Am Mittwuch hemmer di escht Prüäfig und am Fritig fangt dWM a...  Am Mäntig druf han ich di letscht Prüäfig (am Fritig isch no eini, isch aber es take home exam, i Negotiation) und wirde zimli sicher erscht den dezue cho de Blogitrag über Buenos Aires zschriebe...    Machets guet und jetzt chani ja Spanisch schriebe zum mich istimme  für di nächschte paar Täg...    Besos y saludos a todos desde Brasil!